Diari Oficial de la Generalitat Valenciana


Sumari del DOGV 8541, del 06-05-2019 (2019/4456)

DECRET 64/2019, de 26 d'abril, del Consell, pel qual es crea el Centre de Formació de Persones Adultes Vicent Ventura a València.
---------------------------------------------------------------------------------------------------------------------------------

### Dades del document

Número de DOGV
:   8541

Data del DOGV
:   06-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4456


Data del document
:   26-04-2019

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Descriptors 

:   * Conselleria d'Educació, Investigació, Cultura i Esport
    * centre d'ensenyament

DECRET 64/2019, de 26 d'abril, del Consell, pel qual es crea el Centre de Formació de Persones Adultes Vicent Ventura a València. [2019/4456]  
La Llei orgànica 2/2006, de 3 de maig, d'educació, estableix que l'educació de persones adultes té la finalitat d'oferir a totes les persones majors de díhuit anys la possibilitat d'adquirir, actualitzar, completar o ampliar els seus coneixements i aptituds per al seu desenvolupament personal i professional. També estableix que les persones adultes que desitgen adquirir les competències i els coneixements corresponents a l'educació bàsica han de comptar amb una oferta adaptada a les seues condicions i necessitats.  
D'acord amb la Llei 1/1995, de 20 de gener, de la Generalitat, de formació de les persones adultes, la creació de centres de formació de persones adultes permet afermar el dret de totes les persones a l'educació, garantint l'adquisició i actualització de la seua educació bàsica i promovent l'accés als diferents nivells del sistema educatiu, al mateix temps que ha de donar atenció preferent als sectors socials més desfavorits. En definitiva, permet als ciutadans i ciutadanes de la Comunitat Valenciana millorar les seues condicions d'inserció i promoció laboral, així com la seua capacitat per a participar activament en la realitat cultural, social i econòmica del seu entorn.  
El Decret 220/1999, de 23 de novembre, del Consell, regula els programes formatius que figuren en la Llei 1/1995, de 20 de gener.  
L'Ordre de 14 de juny de 2000, de la Conselleria de Cultura i Educació, dicta instruccions per a l'organització i funcionament dels centres públics de formació de persones adultes de la Comunitat Valenciana.  
  
Mitjançant l'Ordre de 22 d'agost de 1994, de la Conselleria d'Educació i Ciència, es va autoritzar l'obertura i funcionament del Centre d'Educació Permanent d'Adults Vicent Ventura, codi de centre 05833249, de València, del qual és titular la Confederació Sindical de Comissions Obreres del País Valencià (CCOO-PV), situat al carrer Convent de Carmelites número 1, de València. La Confederació Sindical de Comissions Obreres del País Valencià ha acordat cedir a la Generalitat aquestes instal·lacions de la seua propietat, per a la creació d'un centre de formació de persones adultes. Les esmentades instal·lacions compleixen els requisits establits en el Decret 207/2003, de 10 d'octubre, del Consell, pel qual s'estableixen els requisits mínims dels centres docents de formació de persones adultes que impartisquen ensenyances bàsiques.  
És voluntat de la Generalitat la creació d'un centre públic de formació de persones adultes, amb ubicació en les instal·lacions esmentades anteriorment, que fins ara ha utilitzat el centre privat. La creació del centre públic dona continuïtat a la labor que ha realitzat la Confederació Sindical de Comissions Obreres del País Valencià per a potenciar la formació dels treballadors i treballadores mitjançant el foment d'un model docent innovador en la formació bàsica de les persones que han superat l'edat d'escolaritat obligatòria i la promoció de les tasques relacionades amb la informació i l'orientació professional dirigida a aquesta població.  
La Comissió Interdepartamental de la Formació de Persones Adultes, reunida en sessió extraordinària el dia 11 d'abril de 2019, ha informat favorablement el projecte de creació del centre FPA Vicent Ventura, de València.  
L'article 13 de la Llei orgànica 8/1985, de 3 de juliol, reguladora del dret a l'educació, estableix que tots els centres tindran una denominació específica. En l'article 3 del Reglament orgànic i funcional dels instituts d'Educació Secundària, aprovat pel Decret 234/1997, de 2 de setembre, del Consell, s'estableix que aquests centres tindran la denominació específica que determine la conselleria competent en educació, després de consultar el consell escolar municipal o, si no n'hi ha, el Ple de l'ajuntament corresponent. Aquest reglament és aplicable als centres públics de formació de persones adultes, segons el que estableix la disposició addicional primera del reglament.  
  
Tant entre la comunitat educativa com entre la població de València i localitats pròximes és àmpliament coneguda la denominació del centre com a Vicent Ventura, per la qual cosa es proposa mantindre la seua denominació específica, perquè els ciutadans i ciutadanes continuen associant el nou centre als ensenyaments de formació de persones adultes. Aquesta proposta ha sigut acceptada pel Consell Escolar Municipal de València, en sessió d'11 de febrer de 2019.  
Per això, de conformitat amb el que estableixen l'article 17 de la Llei orgànica 8/1985, de 3 de juliol, reguladora del dret a l'educació; la Llei orgànica 2/2006, de 3 de maig, d'educació; l'article 15.1 de la Llei 1/1995, de formació de les persones adultes, i l'article 1 del Reglament orgànic i funcional dels instituts d'educació secundària, aprovat pel Decret 234/1997, de 2 de setembre, del Consell, a proposta del conseller d'Educació, Investigació, Cultura i Esport i prèvia deliberació del Consell, en la reunió de 26 d'abril de 2019,  
  
  
DECRETE  
  
Article únic. Creació del centre  
Es crea el següent centre docent de formació de persones adultes:  
  
Província: València  
Localitat: València  
Denominació específica: Vicent Ventura  
Titular: Generalitat  
Codi: 92191976  
Domicili: carrer Convent de Carmelites núm. 1  
Composició: 2 unitats de primer cicle i primer nivell del segon cicle i 2 unitats de segon nivell del segon cicle de formació de persones adultes.  
Capacitat: 110 llocs escolars  
  
  
DISPOSICIONS ADDICIONALS  
  
Primera. Inscripció  
El que estableix aquest decret s'inscriurà en el Registre de centres docents de la Comunitat Valenciana.  
  
Segona. Custòdia de documentació  
La documentació que es conserva en l'arxiu del Centre d'Educació Permanent d'Adults Vicent Ventura, codi de centre 73666205, serà custodiada per la secretaria del nou centre de Formació de Persones Adultes Vicent Ventura, codi de centre 69297033.  
  
  
  
DISPOSICIONS FINALS  
  
Primera. Desplegament  
Es faculta la conselleria competent en matèria d'educació perquè adopte les mesures que siguen necessàries per al compliment i desplegament del que estableix aquest decret, així com per a modificar, si escau, el domicili, la denominació i configuració del centre.  
  
Segona. Vigència  
Aquest decret es publicarà en el Diari Oficial de la Generalitat Valenciana i produirà efectes des de l'inici del curs escolar 2018-2019.  
  
València, 26 d'abril de 2019  
  
El president de la Generalitat,  
XIMO PUIG I FERRER  
  
El conseller d'Educació, Investigació,  
Cultura i Esport,  
VICENT MARZÀ IBÁÑEZ